Yesu Hiɛ Dɔɔ Nyɔŋmɔ Anɔkwa Jamɔ lɛ He | Yesu Wala Shihilɛ\nYESU HÃ SƆLEMƆWE LƐ TSE\nYɛ yookpeemɔ ni tee nɔ yɛ Kana lɛ sɛɛ lɛ, Yesu yiŋ etee Kapernaum. Yesu nyɛ kɛ enyɛmimɛi hii lɛ​—Yakobo, Yosef, Simon, kɛ Yuda​—fata ehe kɛfã gbɛ lɛ.\nShi mɛni hewɔ Yesu tee Kapernaum lɛ? Ale maŋ nɛɛ jogbaŋŋ fe Nazaret kɛ Kana, ni ekã shi faŋŋ akɛ eda fe maji enyɔ nɛɛ fɛɛ. Agbɛnɛ hu, kaselɔi hei ni Yesu ená lɛ ateŋ mɛi babaoo jɛ Kapernaum loo he ko ni bɛŋkɛ jɛmɛ. No hewɔ lɛ, Yesu baanyɛ atsɔɔ amɛ nibii komɛi yɛ he ni amɛjɛ lɛ niiaŋ.\nBe ni Yesu yɔɔ Kapernaum lɛ, etsu naakpɛɛ nitsumɔi komɛi hu. Enɛ hã mɛi babaoo ni yɔɔ maŋ lɛ mli kɛ hei ni bɛŋkɛ jɛmɛ lɛ nu nibii ni efeɔ yɛ jɛmɛ lɛ. Shi esa akɛ Yesu kɛ ekaselɔi lɛ, ní amɛji Yudafoi ni kɛ amɛjamɔ shwɛɛɛ kwraa lɛ ashi kɛya Yerusalem kɛhã afi 30 Ŋ.B. Hehoo lɛ.\nBe ni Yesu kɛ ekaselɔi lɛ yashɛ sɔlemɔwe lɛ yɛ Yerusalem lɛ, ekaselɔi lɛ na nɔ ko yɛ ehe ni esoro no kwraa yɛ nɔ ni amɛna kɛtsɔ hiɛ lɛ he, ni no ná amɛnɔ hewalɛ waa.\nNyɔŋmɔ Mla lɛ bi ni Israelbii lɛ kɛ kooloi ayashã afɔle yɛ sɔlemɔwe lɛ, ni niyenii hu he hiaa gbɔi ni baa jɛmɛ lɛ. No hewɔ lɛ, Mla lɛ ŋmɛɔ gbɛ ní mɛi ni jɛɔ shɔŋŋ ni fãa gbɛ kɛbaa Yerusalem lɛ kɛ shika aba ní amɛkɛbahé ‘tsinai, gwantɛŋi, abotiai,’ kɛ nibii krokomɛi ni he baahia amɛ be ni amɛyɔɔ jɛmɛ lɛ. (5 Mose 14:24-26) Enɛ hewɔ lɛ, guɔyelɔi ni yɔɔ Yerusalem lɛ hɔ̃ɔ kooloi loo loofɔji yɛ sɔlemɔwe lɛ tuuntu, yɛ sɔlemɔwe lɛ kpoi lɛ eko nɔ. Amɛteŋ mɛi komɛi hɔ̃ɔ nibii lɛ kɛ jarawalɛ kɛshishiuɔ nihelɔi lɛ.\nEnɛ wo Yesu mli la, ni etsɔ shika tsakelɔi lɛ ashika lɛ eshwie shi, ni etsirɛ amɛkpɔlɔi lɛ etswiatswiaa shi, ni eshwie hii lɛ kɛje jɛmɛ. Kɛkɛ ni Yesu wie akɛ: “Nyɛjiea nibii nɛɛ kɛjea biɛ! Nyɛkɛ mi-Tsɛ we lɛ akpaa jarayeli we feemɔ!”​—Yohane 2:16.\nBe ni Yesu kaselɔi lɛ na enɛ lɛ, amɛkai gbalɛ ko ni kɔɔ Nyɔŋmɔ Bi lɛ he ni kɛɔ akɛ: “Owe lɛ he hiɛdɔɔ lɛ baaye mi” lɛ. Shi Yudafoi lɛ bi akɛ: “Akɛni oofee nibii nɛɛ hewɔ lɛ, mɛɛ okadi okɛbaatsɔɔ wɔ?” Yesu hã amɛ hetoo akɛ: “Nyɛkumɔa sɔlemɔwe nɛɛ, ni gbii etɛ mli lɛ mawó nɔ mama shi.”​—Yohane 2:17-19; Lala 69:10.\nYudafoi lɛ yasusu akɛ Yesu miitsɔɔ sɔlemɔwe ni yɔɔ Yerusalem lɛ diɛŋtsɛ, no hewɔ lɛ amɛbi lɛ akɛ: “Afii nyɔŋmai ejwɛ kɛ ekpaa akɛma sɔlemɔwe nɛɛ, ni bo lɛ, okɛ gbii etɛ baawó nɔ oma shi?” (Yohane 2:20) Shi no mli lɛ, Yesu miiwie egbɔmɔtso lɛ he akɛ sɔlemɔwe. Afii etɛ sɛɛ, be ni atee lɛ shi lɛ, ekaselɔi lɛ kai wiemɔi nɛɛ.\nBe ni agbe yookpeemɔ lɛ naa yɛ Kana lɛ, nɛgbɛ kɛ nɛgbɛ hu Yesu fã gbɛ kɛtee?\nMɛni hewɔ Yesu mli wo la yɛ nɔ ni eyana yɛ sɔlemɔwe lɛ he lɛ, ni mɛni efee?\nMɛni Yesu tsɛ lɛ akɛ “sɔlemɔwe nɛɛ,” ni mɛni etsɔɔ lɛ?\nElia Fã Jamɔ Krɔŋŋ Hep\nKɛ́ wɔkɛ mɛi ni kɛ Biblia mli sane ko kpãaa gbee lɛ miiwie lɛ, te esa akɛ wɔtsu shihilɛ lɛ he nii wɔha tɛŋŋ?\nKɛmaje Mɔ Ko Kɛmaje Mɔ Ko Yesu Tsɔɔ akɛ Ehiɛ Dɔɔ Anɔkwa Jamɔ He\njy yitso 16 bf. 42-43